钦定古今图书集成/理学汇编/文学典/第005卷 > 叶梦得避暑录话 > 《韩柳文章无因缘卑陋之气》
## 钦定古今图书集成/理学汇编/文学典/第005卷 > 叶梦得避暑录话 > 《韩柳文章无因缘卑陋之气》

东方朔始作《答客难》，虽扬子云亦因之作《解嘲》，此由
是《太元》《法言》之意，正子云所见也。故班固从而作《答
宾戏》。东京以后，诸以释讥应问，纷然迭起。枚乘始作
《七发》，其后遂有《七启》《七摅》等，后世始集之为《七林》。文
章至此，安得不衰乎？唯韩退之、柳子厚始复杰然知
古作者之意。古今文辞，变态已极，虽源流不免有所
从来，终不肯屋下架屋。《进学解》即《答客难》也；《送穷文》
即《逐贫赋》也，小有出入，便成一家。子厚《天问》《晋问》《乞
巧文》之类，高出魏、晋，无后世因缘卑陋之气。至于诸
赋，更不蹈袭屈、宋一句，则二人皆在严忌、王褒上数
等也。

==何薳春渚纪闻==